Uredbom (EU) 2022/109 utvrđen je privremeni TAC za inćuna na potpodručju ICES-a 8 koji obuhvaća razdoblje od 1. siječnja 2022. do 30. lipnja 2022., do objave znanstvenog savjeta ICES-a za 2022. ICES je 17. prosinca 2021. objavio znanstveni savjet za taj stok za 2022. TAC za taj stok za 2022. trebalo bi u skladu s tim savjetom utvrditi na 33 000 tona.

•Procjena učinka

Kad je riječ o stokovima koji se dijele s Ujedinjenom Kraljevinom, ovim se Prijedlogom u osnovi provode međunarodno dogovorene mjere. Sva pitanja važna za ocjenu mogućih učinaka ribolovnih mogućnosti rješavaju se u fazi pripreme i provedbe međunarodnih pregovora u okviru kojih se ribolovne mogućnosti Unije dogovaraju s trećim stranama.

•Primjerenost i pojednostavnjenje propisa

Nije primjenjivo.

•Temeljna prava

Nije primjenjivo.

4.UTJECAJ NA PRORAČUN

Predložene mjere neće imati utjecaj na proračun.

5.DRUGI ELEMENTI

U skladu s člankom 498. Sporazuma o trgovini i suradnji TAC-ovi koje Unija dogovori s Ujedinjenom Kraljevinom i koji su dokumentirani u pisanom zapisu za 2022. odgovaraju udjelima Unije u kvotama koji su utvrđeni u Prilogu 35. i Prilogu 36. Sporazumu o trgovini i suradnji. Opći pristup Komisije utvrđivanju tih TAC-ova temelji se na savjetu ICES-a za 2022. i u skladu je s ciljevima utvrđenima u članku 494. stavku 1. i članku 494. stavku 2. Sporazuma o trgovini i suradnji te načelima iz članka 494. stavka 3. Sporazuma o trgovini i suradnji.

U skladu s osnovnim ciljem očuvanja iz ZRP-a, kako je utvrđen u članku 2. stavku 2. Uredbe o ZRP-u i članku 3. stavku 1. višegodišnjih planova za zapadne vode i Sjeverno more, Unija je s Ujedinjenom Kraljevinom dogovorila TAC-ove za stokove za koje postoji savjet o FMSY-ju (savjet o razinama ribolovnih mogućnosti koje odgovaraju ribolovnom pritisku kojim se osigurava najviši održivi prinos – MSY).

Na temelju tih savjetovanja četiri TAC-a za stokove za koje je dostupna procjena MSY-ja i koji bi prema savjetu trebali iznositi nula nisu utvrđena u skladu sa savjetom ICES-a da TAC bude jednak nuli. Za tri pridnena stoka TAC-ovi su s Ujedinjenom Kraljevinom dogovoreni na razinama usputnog ulova (bakalar u Keltskome moru, bakalar zapadno od Škotske i pišmolj u Irskome moru), a za jedan pridneni stok (haringa u Keltskome moru) TAC je s Ujedinjenom Kraljevinom utvrđen kao TAC za praćenje u skladu sa savjetom ICES-a u pogledu razine takvog TAC-a.

Bakalar u Keltskome moru ciljani je stok u okviru višegodišnjeg plana za zapadne vode. Unija i Ujedinjena Kraljevina postigle su dogovor o TAC-u na razini od 644 tone (–20 % u usporedbi s razinom iz 2021.) za neizbježne usputne ulove u mješovitom pridnenom ribolovu, što je dovelo do povećanja biomase za najmanje 82 % uz zadržavanje ispod gornje vrijednosti FMSY-ja. Iako s Ujedinjenom Kraljevinom nisu dogovorene nove korektivne (tehničke) mjere, Komisija je nedavno donijela nove mjere povezane s ribolovnim alatom i pragove za usputni ulov kako bi se smanjio usputni ulov bakalara u Keltskome moru i susjednim vodama. Te nove mjere primjenjivat će se do 31. prosinca 2022.

Bakalar zapadno od Škotske stok je koji se lovi kao usputni ulov u okviru višegodišnjeg plana za zapadne vode. S Ujedinjenom Kraljevinom dogovoren je TAC na temelju zadržavanja u skladu sa zahtjevom Ujedinjene Kraljevine, na razini iznad FMSY-ja koju je utvrdio ICES i iznad gornje razine FMSY-ja u skladu s ICES-ovim pravilom za izdavanje mišljenja. To će dovesti do povećanja veličine stoka za 45 % u odnosu na razinu biomase iz 2021. To je jedan od dvaju stokova za koje je Vijeće 6. prosinca 2021. prilagodilo stajalište Unije.

Pišmolj u Irskome moru stok je koji se lovi kao usputni ulov u okviru višegodišnjeg plana za zapadne vode. S Ujedinjenom Kraljevinom dogovoren je TAC na temelju zadržavanja u skladu sa zahtjevom Ujedinjene Kraljevine, na razini iznad FMSY-ja koju je utvrdio ICES i iznad gornje razine FMSY-ja u skladu s ICES-ovim pravilom za izdavanje mišljenja. To će dovesti do povećanja veličine stoka za najmanje 23 % u odnosu na razinu biomase iz 2021. To je jedan od dvaju stokova za koje je Vijeće 6. prosinca 2021. prilagodilo mandat.

U prijedlogu se navode 32 TAC-a za stokove za koje postoji savjet utemeljen na načelu predostrožnosti. Unija je nastojala postići dogovor s Ujedinjenom Kraljevinom o tim TAC-ovima, uzimajući u obzir odgovarajući glavni savjet ICES-a i predostrožni pristup predviđen člankom 2. stavkom 2. Uredbe o ZRP-u. Većina tih TAC-ova dogovorena je s Ujedinjenom Kraljevinom na razinama iz savjeta ICES-a ili ispod njih. Međutim, određeni broj TAC-ova (manjić morski [međunarodne vode u zonama 1 i 2; Sjeverno more; Skagerrak], iverak zlatopjeg [7hjk], sjeverna kozica [Sjeverno more] i kostelj [zapadne vode]) dogovoren je s Ujedinjenom Kraljevinom na razinama kojima se izbjegavaju situacije takozvanih „vrsta koje ograničavaju ribolov” i kojima se uzimaju u obzir posebnosti mješovitog ribolova. TAC-u za sjevernu kozicu (Sjeverno more) dodana je bilješka u kojoj je navedeno da se on odnosi samo na usputni ulov jer je u savjetu ICES-a navedeno da ne bi trebalo biti usmjerenog ribolova. S Ujedinjenom Kraljevinom dogovoren je TAC za praćenje za haringu zapadno od Škotske (HER/5B6ANB) i TAC za isti stok haringe zapadno od Irske (HER/6AS7BC), čime će se razina biomase u 2022. povećati za +21 % u odnosu na razinu biomase iz 2021.

Za ograničen broj stokova (bakalar na području Rockalla, zapadno od Škotske, u Irskome moru i u Keltskome moru; pišmolj u Irskome moru; kolja u zonama 6 i 7) TAC-ovi su s Ujedinjenom Kraljevinom dogovoreni na razini višoj od one koju je predložila Unija kako bi se postigao opći ishod koji se smatrao potrebnim i poželjnim s obzirom na održivost i društveno-gospodarska razmatranja, uključujući potrebu za promicanjem ravnopravnih uvjeta.

TAC-ovi koji za više od 20 % odstupaju od prethodno utvrđene razine TAC-a

Pri donošenju višegodišnjih planova za zapadne vode i Sjeverno more Komisija je izjavila da će u obrazloženju prijedloga Komisije navesti sve predložene TAC-ove koji od prethodno utvrđenih TAC-ova odstupaju za više od 20 % te da će, prema potrebi, obrazložiti takva odstupanja. Stoga, u kontekstu stokova koje Unija dijeli s Ujedinjenom Kraljevinom, Komisija navodi takva obrazloženja za glavne promjene TAC-ova uključenih u ovaj Prijedlog.